घाटी में अबतक 100 से ज्यादा लोग गिरफ्तार, पढ़ें- धारा 370 हटाने के बाद जम्मू-कश्मीर के कैसे हैं हालात  
अधिकारियों के मुताबिक घाटी में हालात सामान्य हैं
पत्थरबाजी की छिटपुट घटनाएं हुई हैं 
100 से ज्यादा नेता और कार्यकर्ता गिरफ्तार किये गए हैं
जम्मू-कश्मीर से धारा 370 (Article 370) हटा दिया गया है. इससे जम्मू-कश्मीर को मिला विशेष राज्य का दर्जा भी खत्म हो गया है. संसद ने जम्मू कश्मीर पुनर्गठन बिल भी पारित कर दिया है. इस बिल के पास होने के बाद बाद जम्मू-कश्मीर को दो केंद्र शासित प्रदेशों में बांटा जाएगा. इसके अनुसार जम्मू-कश्मीर और लद्दाख को केंद्र शासित प्रदेश बनाया जाएगा. जम्मू-कश्मीर से धारा 370 हटाने और राज्य को दो केंद्र शासित प्रदेशों में विभाजित करने के सरकार के कदम की कांग्रेस सहित कई पार्टियां विरोध कर रही है. इस बीच जम्मू-कश्मीर से खबर है कि वहां पत्थरबाजी की छिटपुट घटनाओं को छोड़कर जम्मू-कश्मीर के तीनों क्षेत्रों में हालात 'सहज' हैं.  अधिकारियों ने बुधवार को यह जानकारी दी.  
अधिकारियों ने बताया कि सुरक्षा बलों ने राजनीतिक दलों के नेताओं और कार्यकर्ताओं समेत 100 से अधिक लोगों को गिरफ्तार किया है क्योंकि उनसे कश्मीर घाटी में शांति भंग होने का खतरा था. यह गिरफ्तारियां केन्द्र द्वारा जम्मू-कश्मीर को विशेष राज्य का दर्जा देने वाले संविधान के अनुच्छेद 370 को हटाये जाने के ऐलान के कुछ घंटों बाद की गई हैं. घाटी में संचार सेवाएं बंद हैं और कई तरह की पाबंदियां लागू हैं. अधिकारियों ने कहा कि, 'पत्थरबाजी की कुछ घटनाओं की जानकारी मिली है.' राज्य प्रशासन के एक वरिष्ठ अधिकारी ने कहा कि श्रीनगर में कुछ दुकानें खुलीं और पाबंदियों के बावजूद सड़कों पर लोगों की आवाजाही बढ़ी है. उन्होंने कहा कि अब हालात ‘सहज' हैं.